จำคุกนายราเกซ สักเสนา กับพวก 20 ปี ปรับ 33 ล้านบาท พร้อมชดใช้เงินคืนผู้เสียหายกว่า 2 พันล้านบาท
ศาลอาญากรุงเทพใต้ ถนนเจริญกรุง ศาลได้อ่านคำพิพากษาของศาลฎีกาคดีที่ 2554-2556/2565 ที่พนักงานอัยการ สำนักงานอัยการสูงสุด เป็นโจทก์ฟ้องนายราเกซ สักเสนา อดีตที่ปรึกษากรรมการผู้จัดการใหญ่ธนาคารกรุงเทพฯ พาณิชย์การ จำกัด (มหาชน) หรือบีบีซี กับพวก ให้การช่วยเหลือหรือให้ความสะดวกแก่นายเกริกเกียรติ ชาลีจันทร์ กรรมการผู้จัดการใหญ่บีบีซี ร่วมทุจริตอนุมัติให้สินเชื่อเกินบัญชีเกินกว่า 30 ล้านบาท กับเอกชนร่วม 10 แห่ง โดยไม่ผ่านการพิจารณากลั่นกรองจากคณะกรรมการสินเชื่อหรือคณะกรรมการบริหารของธนาคารก่อน ทั้งยังร่วมกับพวกทุจริตเบียดบังเอาเงินของธนาคารซึ่งอยู่ในความครอบครองของนายเกริกเกียรติไปเป็นของจำเลยกับพวก ศาลชั้นต้นมีคำพิพากษาว่า จำเลยมีความผิดตาม พ.ร.บ.หลักทรัพย์ฯและประมวลกฎหมายอาญา รวม 3 สำนวน และเป็นความผิดหลายกรรมต่างกัน จึงให้ลงโทษทุกกรรมเป็นกระทง กระทงละ 5 ปี รวมเป็นจำคุก 335 ปี ปรับ 33,500,000 บาท เมื่อรวมโทษทุกกระทงแล้วคงจำคุก 20 ปี และปรับ 33,500,000 บาท และให้จำเลยร่วมกันใช้คืนเงินเงินแก่ผู้เสียหาย ในสำนวนคดีแรกจำนวน 722,136,005.03 บาท สำนวนที่สองจำนวน 1,427,195,799.92 บาท และสำนวนที่สามจำนวน 353,363,966 บาท พร้อมกับนับโทษจำเลยต่อจากโทษคดีอาญาของศาลชั้นต้น ต่อมา จำเลยได้ยื่นฎีกาคัดค้านคำพิพากษา ซึ่งคำพิพากษาชั้นฎีกา เห็นว่าฎีกาของจำเลยฟังไม่ขึ้น เนื่องจากพยานหลักฐานที่โจทก์นำสืบมารับฟังได้ ปราศจากข้อสงสัยว่าจำเลยกระทำผิดตามที่โจทก์ฟ้อง ศาลฎีกาจึงพิพากษายืนตามศาลล่างและศาลได้ออกหมายจำคุกคดีถึงที่สุดตามผลคำพิพากษาของศาลฎีกา